Doodskis-video: Twee weer in hof ná Kersfees agter traliesOosthuizen (links) en Jackson tydens ‘n vorige verskyning in die hof. Foto: Phillip Bruwer Willem Oosthuizen (28) en Theo Martins Jackson (29), die twee mans wat met ŉ kamera afgeneem is toe hulle na bewering ŉ ander man in ŉ doodskis gedruk het, het Woensdag weer te midde van ŉ groot mediateenwoordigheid in die Middelburg-landdroshof verskyn. Oosthuizen en Jackson het vlugtig weer voor landdros Jongilizwe Dumehleli verskyn wat op 8 Desember hul borgtogaansoek geweier het. Dumehleli het die saak na die Middelburg-streekshof verwys waar verrigtinge op 23 Maart hervat word. Hulle bly in aanhouding. Tydens die borgtogaansoek het die hof onder meer Victor Rethabile Mlotshwa, die beweerde slagoffer, en die beskuldigdes se weergawes van die gebeure gehoor. Mlotshwa het aangevoer dat hy deur ŉ veld gestap en toe deur die beskuldigdes voorgekeer is. Hy het gesê hy is aangerand en vasgebind en later gedwing om in ŉ doodskis te klim. Die beskuldigdes het aangevoer dat Mlotshwa koperkabels gesteel het en dat hulle hom ŉ les wou leer. Volgens hulle verklarings wat aan die hof voorgelees is, het hulle nie die bedoeling gehad om Mlotshwa leed aan te doen nie. Hulle het ook gesê Mlotshwa het hulle gedreig. Dumehleli het egter die bewering dat Mlotshwa koperkabels in sy besit gehad het, verwerp. Hy het gesê die beskuldigdes het ook nie ŉ saak van onwettige betreding aanhangig gemaak nie. Dumehleli het gesê dit het gewys dat die aanranding ŉ voorval van brutale rassisme was. Volgens Dumehleli wou die beskuldigdes ook nie bekend maak hoekom hulle ŉ kis in hulle besit gehad het nie. Hy het onder meer ook borgtog geweier om openbare oproer te verhoed nadat die voorval plaaslik, nasionaal en internasionaal groot reaksie ontlok het nadat die video op sosiale media versprei is. Op die video kan gesien word hoe ŉ man huil terwyl hy deur twee ander mans in ŉ doodskis ingedwing word. Daar kan in die agtergrond gehoor word hoe ŉ manstem sê: “Kom nou, ons wil die petrol gooi, man. Klim in!” Oosthuizen en Jackson het hulle op 14 November in die teenwoordigheid van hul regsverteenwoordiger by die Blinkpan-polisiestasie oorgegee. Die beweerde voorval het op 17 Augustus naby die Komati-kragstasie plaasgevind. Die beskuldigdes beweer egter die voorval was op 9 September. Mlotshwa het eers vroeg in November ŉ saak by die polisie aanhangig gemaak nadat die video van die voorval op sosiale media versprei is en hy “verneder” gevoel het. Lees alle vorige berigte oor die doodskis-video op Maroela Media.